Belinda Balluku

Belinda Balluku (Tiranë, 9 tetor 1973) është një politikane shqiptare, Ministre e Infrastrukturës dhe Energjisë nga 17 janar 2019 dhe drejtoresha e Albcontrol dhe Autoriteti i Aviacionit Civil të Shqipërisë.

 Jetëshkrimi 
Znj. Belinda Balluku ka lindur në Tiranë, më 9 tetor 1973. Ajo është nënë e dy fëmijëve, Colin dhe Belen.

Znj. Balluku, para emërimit në detyrë si Ministër i Infrastrukturës dhe Energjisë ka mbajtur nga shtatori i vitit 2013 e në vazhdim pozicionin e Drejtorit të Përgjithshëm në ALBCONTROL Sh.A., (Agjencia Kombëtare e Lundrimit Ajror të Republikës së Shqipërisë). Znj. Balluku është diplomuar me titull nderi nga IATA (International Air Transport Association) për Menaxhimin e Shërbimeve të Lundrimit Ajror (Air Navigation Services Management). Gjithashtu ka përfunduar me arritje të shkëlqyera Diplomën e Përgjithshme të Menaxhimit, pranë IATA, Miami, USA. Ajo mban titullin juriste dhe në vitin 1999 është diplomuar në Institutin Teknologjik të Athinës, në degën Administrim Biznesi. Znj. Balluku ka një sërë kualifikimesh të tjera në fushat e Sigurisë Ajrore, Telekomunikacionit, Burimeve Njerëzore, Menaxhimit të Qeverisjes Vendore dhe Drejtimit të Institucioneve Sociale. Gjatë kryerjes së detyrës si Drejtore e Përgjithshme të ALBCONTROL, Belinda Balluku është përzgjedhur si një nga 12 anëtarët e Bordit të Agjencive të Lundrimit Ajror (ANSB), pranë EUROCONTROL. Ky bord përfaqëson të gjithë grupet e interesit në menaxhimin e trafikut ajror dhe integrimin e tyre në strukturat drejtuese e vendimmarrëse të EUROCONTROL në mbështetje të Qiellit të Vetëm Evropian (SES).

Kontributi i znj. Balluku në fushën e aviacionit shqiptar është vlerësuar në mënyrë të vazhdueshme nga partnerët ndërkombëtarë, duke nxitur bashkëpunimin e shkëlqyer me agjensitë fqinje e ato homologe, si dhe integrimin e ALBCONTROL në organizmat evropianë. Ka mundësuar realizimin e ndryshimeve të mëdha në ALBCONTROL duke synuar rritjen e standarteve dhe përafrimin e tyre me ato të Komunitetit Evropian, përfshirë realizimin e objektivave pan-evropiane si FRA dhe MLAT. 

Znj. Balluku ka një eksperiencë të gjerë edhe në fushën e telekomunikacionit e cila ka nisur në nëntor të vitit 2000, menjëherë pas privatizimit të kompanisë më të madhe shtetërore të telefonisë celulare AMC, sot pjesë e binjakëzimit të One Albania.  Znj. Balluku ka mbajtur pozicione të larta drejtuese, fillimisht si Drejtore e Kujdesit Ndaj Klientit ku dhe krijoi për herë të parë në Shqipëri shërbimin e Call Center, e më pas Drejtore e Marketingut. Gjatë kësaj periudhe dinamike për kompaninë AMC, znj. Balluku ka qenë pjesë e bordit vendimmarrës.

Në vitin 2004, znj. Balluku i është bashkuar stafit të Bashkisë së Tiranës, fillimisht si Këshilltare për Marrëdhëniet me Publikun dhe më vonë si Drejtore e Kabinetit të Kryetarit të Bashkisë. Gjatë kësaj periudhe, ajo ka udhëhequr zhvillimin e strategjive të komunikimit me publikun dhe mediat. Ajo ka qenë pjesë aktive për krijimin e ndërfaqes së pritjes së popullit dhe ka menaxhuar më pas me sukses koordinimin mes Kryetarit dhe drejtorive ekzekutive të Bashkisë së Tiranës. Prej vitit 2006, znj. Balluku ka qënë pjesë vitale e Partisë Socialiste, në vendimmarrje kruciale të saj. Ajo ka marrë pjesë në shtabet elektorale; ka organizuar evente të rëndësishme politike dhe ka drejtuar Kabinetin e Kryetarit gjatë periudhës janar 2011-janar 2012. Përgjegjësia sociale është një fushë ku znj. Balluku ka dhënë në vazhdimësi kontributin e saj duke qenë e pranishme përmes projekteve dhe nismave komunitare. 

 Akuzat për korrupsion në prokurimet publike 

Më 31 tetor 2025, Prokuroria e Posaçme kundër Korrupsionit dhe Krimit të Organizuar (SPAK) njoftoi zyrtarisht akuzën ndaj zëvendëskryeministres dhe ministres së Infrastrukturës dhe Energjisë, Belinda Balluku, për veprën penale “Shkelje e barazisë së pjesëmarrësve në tendera apo ankande publike”, kryer në bashkëpunim (neni 258/2 bashkë me nenin 25 të Kodit Penal).

Akuza e parë lidhet me procedurën e prokurimit për projektin “Ndërtimi i tunelit të Llogarasë” me vlerë rreth 190 milionë euro, ku sipas SPAK-ut, Balluku ka kryer veprime që kanë krijuar avantazhe të padrejta për një konsorcium të caktuar operatorësh ekonomikë, duke shkelur parimin e barazisë dhe konkurrencës së ndershme.

Më pas, në nëntor 2025, hetimi u zgjerua edhe për Lotin 4 të projektit “Unaza e Madhe e Tiranës” (Unaza e Jashtme), me akuza të ngjashme për ndërhyrje në procedurat e tenderit dhe favorizim të paligjshëm.

Më 16 dhjetor 2025, SPAK i dërgoi Kuvendit kërkesë për heqjen e imunitetit dhe autorizimin për arrestimin e Ballukut, duke shtuar akuza për shtatë raste të tjera të dyshuara abuzimesh në tendera rrugësh, me vlerë totale të konsiderueshme (përfshirë qindra milionë euro për projektet kryesore).

Gjykata e Posaçme (GJKKO) pranoi kërkesën e SPAK-ut dhe më 20 nëntor 2025 vendosi pezullimin e saj nga detyra si zëvendëskryeministre dhe ministre, si dhe ndalimin e largimit nga vendi.

Hetimet vazhdojnë dhe përfshijnë edhe aspektin pasuror, me SPAK-un që ka kërkuar informacione nga bankat për pasurinë e  Ballukut.

Balluku i ka mohuar akuzat, duke i quajtur ato të pabazuara dhe “insinuata”.

 Referime 

Kategoria:Biografi shqiptare
Kategoria:Ministra të Qeverisë së Shqipërisë
Kategoria:Njerëz që jetojnë